Hommeltuig gaan bloed na ver hospitale neem | Netwerk24
Deur Malherbe Nienaber 30 Mei 2019 20:58
'n Hommeltuig wat bloed na hospitale in landelike gebiede kan neem, is Woensdag deur die Suid-Afrikaanse Bloeddiens (SANBD) ten toon gestel.Foto: SANBD
'n Hommeltuig waarmee bloed na verafgeleë hospitale geneem kan word, is Woensdag deur die Suid-Afrikaanse Nasionale Bloeddiens (SANBD) ten toon gestel.
Dié hommeltuig, wat Tron genoem word, is deur die SANBD en die Wes-Kaapse Bloeddiens in Sandton bekend gestel en kan 'n vrag wat tot 2 kg weeg teen 160 km/h vervoer.
Volgens die SANBD is Tron 'n eerste vir Suid-Afrika en sal dit bydra tot die bestaande infrastruktuur vir die vervoer van bloed vir die behandeling van pasiënte en in noodgevalle.
Dr. Jonathan Louw, uitvoerende hoof van die SANBD, sê dit is 'n vernuwende stap in die geskiedenis van bloedoortappings, en die bloeddiens is daartoe verbind om noodsaaklike bloedprodukte in landelike gebiede te lewer.
Die hommeltuig weeg 13,5 kg en kan sy vrag ook verkoel, terwyl dit tot 100 km kan aflê om vier eenhede bloed af te lewer.
Die SANBD verskaf jaarliks meer as 'n miljoen bloedprodukte aan pasiënte en mediese geriewe.
Dr. Jonathan Louw, uitvoerende hoof van die SANBD. Foto: SANBD
Die Suid-Afrikaanse Bloeddiens (SANBD) het Woensdag 'n hommeltuig bekend gestel wat bloed by verafgeleë hospitale kan aflewer.Foto: SANBD